ຕະຫຼາດຈີນ ມີອິດທິພົນ ຕໍ່ລາຄາອາຫານຂອງໂລກ (ເບິ່ງວີດີໂອ)
ປະຊາຊົນຈີນທີ່ຮັ່ງມີຂຶ້ນ ພາກັນກິນອາຫານດີຂຶ້ນ ຊຶ່ງສົ່ງຜົນໃຫ້ລາຄາເຂົ້າປາອາຫານ ແພງຂຶ້ນໄປນໍາ.
ລາຄາອາຫານຂອງໂລກໄດ້ຖີບໂຕຂຶ້ນສູ່ລະດັບສູງສຸດຄັ້ງໃໝ່ໃນປີ 2011 ແລະໃນຂະນະ ທີ່ພວກນັກຊ່ຽວຊານກ່າວວ່າອັດຕາເງິນເຟີ້ມີທ່າທາງວ່າຈະຊັກຊ້າລົງໃນ 2012 ແຕ່ພວກ ເຂົາເຈົ້າບໍ່ຄາດວ່າ ອາຫານຫຼາຍໆຊະນິດຈະມີລາຄາຖືກລົງຫຼາຍປານໃດ ມີປະເທດນຶ່ງທີ່ ມີອິດທິພົນຫຼາຍເປັນພິເສດຕໍ່ລາຄາອາຫານຂອງໂລກ ກໍຄືຈີນ ຜູ້ສື່ຂ່າວວີໂອເອ Steve Baragona ຈະພາທ່ານສຳຫຼວດເບິ່ງວ່າ ການເຕີບໃຫຍ່ຂະຫຍາຍໂຕຂອງຈີນ ມີຜົນກະ ທົບແນວໃດຕໍ່ພວກພໍ່ໄຮ່ຊາວນາແລະຜູ້ບໍລິໂພກຢູ່ໃນທົ່ວໂລກ ລາຄາຊີ້ນໝູຊຶ່ງເປັນຊີ້ນທີ່ຄົນຈີນມັກກິນນັ້ນ ແມ່ນແພງຂຶ້ນຢ່າງຫຼວງຫຼາຍໃນປີກາຍນີ້ຊຶ່ງໄດ້ ບັງຄັບໃຫ້ຫຼາຍໆຄົນຕ້ອງຊື້ຊີ້ນໝູໜ້ອຍລົງແຕ່ຜູ້ຊື້ຄົນນຶ່ງເວົ້າຕະຫຼົກວ່າ ລາວຈະບໍ່ມີວັນເຊົາ ກິນຊີ້ນໝູ ລາວເວົ້າວ່າ ແຕ່ຊີ້ນເປັນສິ່ງທີ່ຟູມເຟືອຍຢູ່ຈີນ ເມື່ອບໍ່ເທົ່າໃດທົດສະວັດຜ່ານມານີ້ ອາຫານໄດ້ມີການປັນ ສ່ວນກັນຢ່າງເຂັ້ມງວດ ມາຈົນຮອດຊຸມປີ 1980 ຊາວຈີນພາກັນກິນຊີ້ນ ນຶ່ງຫາສອງຄັ້ງຕໍ່ ເດືອນໃນສະໄໝທີ່ທ່ານນາງ Zhu Ling ນັກເສດຖະສາດທີ່ສະຖາບັນສັງຄົມສາດຂອງຈີນ ເຕີບໃຫຍ່ຂຶ້ນມາ ທ່ານນາງ Zhu Ling ກ່າວກ່ຽວກັບເລື່ອງນີ້ວ່າ: ການປະຕິຮູບທາງດ້ານເສດຖະກິດຂອງທ່ານ Deng Xiaoping ໃນຊຸມປີ 1980 ເປີດໂອ ກາດໃຫ້ຈີນ ມີການເຕີບໂຕຢ່າງໜ້າມະຫັດສະຈັນ ແລະດັ່ງທີ່ໄດ້ເກີດຂຶ້ນຢູ່ໃນທຸກໆແຫ່ງທີ່ຜູ້ ຄົນພາກັນຫຼຸດພົ້ນຈາກຄວາມທຸກຍາກນັ້ນ ຊາວຈີນກໍເລີ່ມໄດ້ກິນອາຫານດີຂຶ້ນ ທ່ານນາງ Zhu Ling ກ່າວວ່າ: ການບໍລິໂພກຊີ້ນໝູຂອງຊາວຈີນ ໄດ້ເພີ່ມຂຶ້ນຫຼາຍກວ່າ 2 ເທົ່າ ນັບແຕ່ຊຸມປີ 1990 ເປັນ ຕົ້ນມາແລະການບໍລິໂພກຊີ້ນໄກ່ໄດ້ເພີ່ມຂຶ້ນ 5 ເທົ່າ ສັດລ້ຽງກໍຕ້ອງການກິນອາຫານຄືກັນ ດັ່ງນັ້ນການລ້ຽງຝູງສັດທີ່ເພີ່ມທະວີຂຶ້ນຢ່າງຫຼວງຫຼາຍ ນັ້ນຈຶ່ງເຮັດໃຫ້ຈີນກາຍເປັນປະເທດທີ່ບໍລິໂພກໝາກຖົ່ວເຫຼືອງລາຍໃຫຍ່ທີ່ສຸດໃນໂລກອີງຕາມ ທ່ານນາງ Hui Jiang ນັກວິເຄາະຂອງກະຊວງກະເສດສະຫະລັດ ນາຍ Dave Burrier ຊຶ່ງເປັນຊາວສວນທີ່ປູກໝາກຖົ່ວເຫຼືອງໃນລັດ Maryland ກ່າວວ່າ ນີ້ແມ່ນສິ່ງທີ່ດີສຳລັບກະເສດຕະກອນຊາວອະເມຣິກັນ ພວກທີ່ປູກໝາກຖົ່ວເຫຼືອງ ຄືກັນກັບນາຍ Dave Burrier ໄດ້ເຫັນລາຄາຂອງພືດຜົນເຂົາ ເຈົ້າຖີບໂຕສູງຂຶ້ນ ເປັນເກືອບສອງເທົ່າ ນັບແຕ່ປັກກິ່ງໄດ້ກ້າວເຂົ້າສູ່ຕະຫຼາດຂາຍໝາກຖົ່ວ ເຫຼືອງ ໃນປີກາຍນີ້ ຈີນໄດ້ນຳເຂົ້ານຶ່ງສ່ວນສີ່ຂອງໝາກ ຖົ່ວເຫຼືອງທີ່ປູກຢູ່ໃນສະຫະລັດ ຄວາມຮຽກຮ້ອງຕ້ອງການເປັນຈຳນວນຫຼວງຫຼາຍທີ່ວ່ານີ້ ເຮັດໃຫ້ລາຄາພືດຜົນສູງຂຶ້ນບໍ່ແມ່ນ ພຽງແຕ່ໝາກຖົ່ວເຫຼືອງເທົ່ານັ້ນ ທ່ານນາງ Hui Jiang ກ່າວວ່າພືດທຸກໆຊະນິດແມ່ນຕ້ອງ ການດິນສຳຫຼັບປູກຝັງ ທ່ານນາງ Hui Jiang ເວົ້າວ່າ ການແຂ່ງຂັນກ່ຽວກັບດິນປູກຝັງກໍຊ່ອຍເຮັດໃຫ້ຕົ້ນທຶນຂອງ ອາຫານສູງຂຶ້ນນຳດ້ວຍ ແລະເປັນທີ່ຄາດກັນວ່າ ພືດຜົນເຫຼົ່ານີ້ຍັງຈະມີລາຄາສູງຢູ່ຕໍ່ໄປ ສ່ວນນຶ່ງແລ້ວກໍເປັນຍ້ອນວ່າ ການເຕີບໂຕຂອງຈີນ ຍັງບໍ່ທັນສິ້ນສຸດລົງເທື່ອ ທ່ານນາງ Hui Jiang ກ່າວວ່າ ການຂະ ຫຍາຍໂຕຂອງຊົນຊັ້ນກາງໃນຈີນ ຄາດຄະເນວ່າຈະເພີ່ມຂຶ້ນເປັນຫຼາຍກວ່າສາມເທົ່າໃນທົດ ສະວັດນີ້ ບໍ່ມີພຽງແຕ່ປະເທດຈີນທໍ່ນັ້ນ ປະຊາຊົນຢູ່ໃນອິນເດຍ ບຣາຊີລແລະບັນດາປະ ເທດທີ່ມີເສດ ຖະກິດພຸ່ງພົ້ນໃໝ່ອື່ນໆກໍຮັ່ງມີຕື່ມຂຶ້ນແລະກໍມີການຢູ່ກິນທີ່ດີຂຶ້ນ ນອກນັ້ນແລ້ວ ກໍມີການ ຄາດຄະເນກັນວ່າ ຈະມີປະຊາກອນໂລກເພີ່ມຂຶ້ນອີກ 2 ພັນລ້ານຄົນພາຍໃນກາງສັດຕະວັດ ນີ້ ຊຶ່ງນັ້ນແມ່ນເປັນຂ່າວດີສຳລັບພວກຊາວສວນ ຄືກັນກັບນາຍ Dave Burrier ນາຍ Dave Burrier ເວົ້າວ່າ ດັ່ງນັ້ນ ຈຶ່ງຍັງມີທ່າທາງວ່າ ເຂົ້າປາອາຫານຍັງຈະສືບຕໍ່ມີລາຄາແພງຕໍ່ໄປຄືເກົ່າ ຈົນກ່ວາວ່າ ອຸບປະທານກໍຄືປະລິມານຈະເພີ່ມຂຶ້ນ ທັນກັບອຸບປະສົງຫລືຄວາມຮຽກຮ້ອງຕ້ອງການ